Source: https://onroad.hu/2016/07/27/hat-motorost-itelt-el-birosag-videos-bizonyitek-alapjan/
Timestamp: 2020-07-08 03:50:11+00:00

Document:
Hat motorost ítélt el a bíróság videójuk alapján - Onroad.hu
Hat motorost ítélt el a bíróság videójuk alapján
2016. július 27., szerda - Macko
Angliában egy két évvel ezelőtti közúti csapatás felvételét szerezte meg a rendőrség, a rajtuk szereplő pilótákat pedig a bíróság el is ítélte.
A történet régen kezdődött: 2014 áprilisában hat angol motoros – név szerint Matthew Langley (37), Jonathan Wartnaby (31), Malik Blackburn (31), Axel Jones (25), Kevin Saunders (29) és Matthew James (28) – közösen elcsapatott Badfordból Hatfieldbe, az út során pedig Langley Yamaha R6-osán két GoPro kamera rögzítette a többiek hőstetteit. Volt benne minden: egykerekezés az ülésen állva, nagy tempójú előzések sok esetben centikre az autóktól, sőt James még egy gumiégetést is bemutatott egy benzinkútról való távozás előtt. A felvételek során a legmagasabb elért sebesség 234 kilométer/óra volt. A történet folytatása is érdekes: miután rájöttek, hogy “gurulgatásuk” felkeltette a rendőrség figyelmét, Langley eldobta a kamerákat a Hatfield Tunnel alagútjában. Csakhogy vesztére a szemfüles rendőrök megtalálták őket és a rajtuk levő felvételek alapján vádat is emeltek mindannyiuk ellen. A bíróság most hozott ítéletet.
A felvételt a bíróság elegendő bizonyítéknak ítélte
John Plumstead bíró a következő szavakkal festette le a történteket: “Uraim, Önök úgy viselkedtek, mint akik teljesen bolondok. Amit tettek, ahogy motoroztak, az az idiótizmus hihetetlen bemutatója. A közlekedés többi résztvevőjét úgy kezelték, mintha egy videójáték akadályai lennének.” Ennek megfelelően a bíróság példaértékű ítéletet hozott – de ennek megismerése előtt nézzük meg a felvételeket, amely alapján az ítéletek megszülettek.
Valamennyi motoros vezetői engedélyét bevonták, a legenyhébb esetben (Kevin Saunders) 12 hónapra, a legsúlyosabban (Matthew Langley, hiszen ő a bizonyítékot igyekezett meg is semmisíteni) pedig három évre. A film végén látható ezüst színű Mercedes sofőrje, az 50 éves Alistair Turner is 12 hónapig kénytelen lesz sofőrrel közlekedni. Ráadásként mindannyiukat 500 font (186’500.- forint) eljárási díj megfizetésére kötelezték. Az autóst pedig további 2’700 font (több mint egymillió forint!) bírsággal sújtották. Mit lehet erre zárszóként írni? Alighanem csak egyet lehet érteni a bíróság ítéletével – hiszen nagyon ügyesek voltak a srácok, csak mindezt tényleg nem az erre egyáltalán fel nem készült autóvezetők között kellett volna előadni, hanem valahol zárt területen. Akkor még meg is tapsolhatnánk őket.
Cimkék: bíróság, egykerék, ítélet, közút, motoros, veszély
Izgalmas újdonságokkal hergel a Honda
Két izgalmas beetető videóval kedveskedett nekünk a napokban a legnagyobb japán gyártó: a CBR250RR és új kalandrobogójuk részleteit mutogatják.
Zörög a haraszt, avagy új Fireblade a láthatáron!
A Young Machine magazin grafikusai közel szoktak járni a valósághoz képeikkel, és ha ők belelendülnek, biztosan készül valami a háttérben.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság